《再次大用韵赋梅花》
宋代·许及之

暖律回枯荄，春阳发寒梗。梅根有特操，花事每先省。

分苗本十洲，孕玉可千顷。松篁纳深交，桃李绝奇请。

冬居姑射山，下荫太华井。幽栖有心赏，巡檐常笑领。

相对各忘言，岂但无机阱。诗虽道未尊，技可造经綮。

孤标固洗凡，累句自无警。转庵诗家医，妙剂即苏眚。

元方诗家禅，默参惟打静。欲离香色想，恐堕人我境。

昨夜来朔风，吹香过南町。小解作浅语，醍醐欣灌顶。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。